Publicat in: 22 mart. 2024
CET 2 Holboca nu va mai putea folosi cărbunele în producerea agentului termic până la sfârșitul anului 2026, iar centrala va trebuie reconvertită pentru un alt tip de combustibil, a anunțat primarul municipiului Iași, Mihai Chirica.
El a precizat că s-a depus un proiect pentru înființarea unui parc fotovoltaic, de 9 megawați, cel mai mare din Regiunea de dezvoltare Nord – Est.
Întreaga investiție va fi finanțată prin Planul Național de Redresare și Reziliență.
Mihai Chirica: CET 2 rămâne în continuare o variantă prin care să putem să aducem noi tehnologii, mai prietenoase cu natura, pentru producerea de energie electrică și termică. În primă fază am depus un proiect pentru construirea unui parc fotovoltaic cu o putere estimată de aproape nouă megawați. Este unul dintre cele mai mari parcuri fotovoltaice din regiunea de Nord-Est, energie electrică care va fi consumată pentru consumul propriu al orașului nostru, iluminat public, școli, spitale, acolo unde va trebui să furnizăm această energie. De asemenea, CET 2 rămâne în continuare ca variantă de studiu pentru înființarea unei noi unități de producție cu energie verde de tip geotermal.
Referindu-se la CET 1 Iași, Mihai Chirica a declarat că vor fi achiziționate șase motoare termice care vor dezvolta o putere de 18 megawaţi și vor produce energie termică și electrică.
Mihai Chirica: Suntem în fază finală de depunere a unei aplicații prin care să renunțăm la o parte din cazanele de apă fierbinte și să introducem șase motoare termice cu o putere estimată de 18 megawați care va furniza energie electrică și termică pentru consumatorii din municipiul Iași și, sigur, tot instituțiile publice vor fi principalele beneficiare și apartamentele racordate la sistemul nostru de alimentare. CET 1 nu poate folosi decât gaz.
(Radio Iași/ Constantin Mihai/ FOTO radioiasi.ro)